Køen var lang, da det nye vaccinationssted i City Syd ved Aalborg onsdag formiddag åbnede. Både onsdag og torsdag tilbyder vaccinationsstedet, at man kan blive vaccineret mod coronavirus uden at have bestilt tid, og det tilbud tog mange nordjyder imod. - Jeg har egentlig tid i næste uge, men jeg vil gerne fremskynde vaccinationen. Vi skal være en del samlet i julen, så jeg vil gerne gøre, hvad jeg kan for ikke at bringe smitte videre, siger Gert Zindorf fra Vodskov. Region Nordjylland har indgået et samarbejde med den private udbyder Carelink om at tilbyde nordjyderne vaccination i indkøbscenteret Shoppen i City Syd. - Allerede fra morgenstunden havde vi relativt lang kø, så der er tryk på, siger Brian Rosenberg, der er administrerende direktør for Carelink. Snart skal der bestilles tid Onsdag og torsdag vil der være åbent for drop-in-vaccination uden tidsbestilling for alle over 18 år, der har en invitation til tredje stik, mens det fra fredag ikke længere er muligt at dukke op uden tidsbestilling. - De får desværre en lidt lang ventetid i dag, men vi knokler for at få dem igennem så hurtigt som muligt, siger Brian Rosenberg. Carelink regner med at kunne vaccinere 150 til 200 personer i timen på vaccinationsstedet i City Syd.

Opsummering:
Flere af de nordjyder, der onsdag var mødt op på det nye vaccinationssted i City Syd ved Aalborg, måtte vente længe på at få deres tredje vaccine mod coronavirus.